62022TJ0115_RES
T‑115/22. sz. ügy
Belshyna AAT
kontra
az Európai Unió Tanácsa
A Törvényszék ítélete (kibővített kilencedik tanács), 2024. március 20.
„Közös kül‑ és biztonságpolitika – A belarusz helyzetre és Belarusznak az Ukrajna elleni orosz agresszióban való részvételére tekintettel hozott korlátozó intézkedések – A pénzeszközök befagyasztása – Olyan személyek, szervezetek és szervek jegyzéke, akikre, illetve amelyekre a pénzeszközök és gazdasági erőforrások befagyasztása alkalmazandó – A felperes nevének a jegyzékekbe való felvétele és az azokban való további szerepeltetése – A Lukasenko‑rezsim támogatása – Pénzügyi támogatás – Állami tulajdonban lévő vállalkozás – A civil társadalom elnyomása – Mérlegelési hiba”
Európai Unió – Az intézmények jogi aktusai jogszerűségének bírósági felülvizsgálata – Fehéroroszországgal szembeni korlátozó intézkedések – A fehéroroszországi helyzetre tekintettel egyes személyek és szervezetek pénzeszközeinek befagyasztása – A felülvizsgálat terjedelme – Az intézkedés megalapozottságára vonatkozó bizonyíték – Az Unió illetékes hatóságának azon kötelezettsége, hogy vitatás esetén bizonyítsa az érintett személyekkel vagy szervezetekkel szemben figyelembe vett indokok megalapozottságát – Pontos, konkrét és egybevágó valószínűsítő körülmények csoportján alapuló jegyzékbe vétel
(Az Európai Unió Alapjogi Chartája, 47. cikk; a (KKBP) 2021/2125 és a (KKBP) 2023/421 határozattal módosított 2012/642/KKBP tanácsi határozat, melléklet; 765/2006, 2021/2124 és 2023/419 tanácsi rendelet, I. melléklet)
(lásd: 24–27., 57., 77. pont)
Közös kül‑ és biztonságpolitika – Fehéroroszországgal szembeni korlátozó intézkedések – A korlátozó intézkedések elfogadásának feltételei – A Lukasenka‑rezsimből hasznot húzó vagy azt támogató természetes és jogi személyek, szervezetek és szervek – A rezsimnek nyújtott támogatás fogalma – Mérlegelési hiba
(A (KKBP) 2021/2125 és a (KKBP) 2023/421 határozattal módosított 2012/642/KKBP tanácsi határozat, 4. cikk, (1) bekezdés, b) pont, és melléklet; 765/2006 tanácsi rendelet, 2. cikk, (2) bekezdés, 2021/2124 és 2023/419 tanácsi rendelet, I. melléklet)
(lásd: 31., 35–37., 45., 49., 51–55., 61., 62., 97., 98. pont)
Európai Unió – Az intézmények jogi aktusai jogszerűségének bírósági felülvizsgálata – Fehéroroszországgal szembeni korlátozó intézkedések – A felülvizsgálat terjedelme – Az intézmény tudomására a megtámadott határozat elfogadását követően hozott bizonyítékok kizárása
(A (KKBP) 2021/2125 és a 2023/421 határozattal módosított 2012/642/KKBP tanácsi határozat, melléklet; 765/2006, 2021/2124 és 2023/419 tanácsi rendelet, I. melléklet)
(lásd: 60. pont)
Európai Unió – Az intézmények jogi aktusai jogszerűségének bírósági felülvizsgálata – Fehéroroszországgal szembeni korlátozó intézkedések – A fehéroroszországi helyzetre tekintettel egyes személyek és szervezetek pénzeszközeinek befagyasztása – A felülvizsgálat terjedelme – A megtámadott határozat mellékletét képező listára a civil társadalom és a demokratikus ellenzék elnyomásáért való felelősség miatt történő felvétel – Nem eltérő forrásból származó sajtócikkek – Bizonyító erő – Hiány
(A (KKBP) 2021/2125 és a (KKBP) 2023/421 határozattal módosított 2012/642/KKBP tanácsi határozat, melléklet; 765/2006, 2021/2124 és 2023/419 tanácsi rendelet, I. melléklet)
(lásd: 68., 72., 73. pont)
Közös kül‑ és biztonságpolitika – Fehéroroszországgal szembeni korlátozó intézkedések – A korlátozó intézkedések elfogadásának feltételei – Olyan személyek, szervezetek vagy szervek, akik vagy amelyek felelősek súlyos emberi jogi jogsértésekért, a civil társadalom vagy a demokratikus ellenzék elnyomásáért, illetve akiknek vagy amelyeknek a tevékenységei aláássák a demokráciát vagy a jogállamiságot – Fogalom – Mérlegelési hiba
(A (KKBP) 2021/2125 és a (KKBP) 2023/421 határozattal módosított 2012/642/KKBP tanácsi határozat, 4. cikk, (1) bekezdés, a) pont, és melléklet; 765/2006 tanácsi rendelet, 2. cikk, (4) bekezdés, 2021/2124 és 2023/419 tanácsi rendelet, I. melléklet)
(lásd: 76–81., 97., 98. pont)
Bírósági eljárás – Az eljárás folyamán a megtámadott határozat helyébe lépő vagy azt módosító határozat – A keresetlevél kiigazítása iránti kérelem – Pénzeszközök befagyasztásáról szóló határozat megsemmisítése iránti kereset – Fenntartásról szóló határozat megsemmisítése érdekében történő kiigazítás – Elfogadhatóság – Fenntartásról szóló korábbi határozat, amely nem képezte ilyen kérelem tárgyát – Hatás hiánya
(A Törvényszék eljárási szabályzata, 86. cikk, (1) bekezdés; a (KKBP) 2021/2125 és a (KKBP) 2023/421 határozattal módosított 2012/642/KKBP tanácsi határozat, melléklet; 765/2006, 2021/2124 és 2023/419 tanácsi rendelet, I. melléklet)
(lásd: 89–94. pont)
Összefoglalás
Ítéletében a Törvényszék helyt ad a Belshyna AAT által azon jogi aktusokkal szemben benyújtott megsemmisítés iránti keresetnek, amelyekkel őt az Európai Unió Tanácsa felvette, majd másodszor is fenntartotta a fehéroroszországi helyzetre tekintettel korlátozó intézkedésekkel érintett személyek és szervezetek jegyzékében. Ez az ügy lehetőséget ad a Törvényszéknek arra, hogy pontosítsa a korlátozó intézkedésekkel kapcsolatos jogvitákban a keresetlevél kiigazítása iránti kérelemnek a Törvényszék eljárási szabályzata 86. cikkének (1) bekezdésére tekintettel való elfogadhatóságát.
A jelen ügy az Európai Unió által 2004 óta a demokrácia, a jogállamiság és az emberi jogok tekintetében Belaruszban fennálló helyzet miatt elfogadott korlátozó intézkedések keretébe illeszkedik. E jogi aktusok szerint be kell fagyasztani többek között minden olyan pénzeszközt és gazdasági erőforrást, amely olyan személyekhez, szervezetekhez vagy szervekhez tartozik, akik vagy amelyek felelősek súlyos emberi jogi jogsértésekért vagy a civil társadalom és a demokratikus ellenzék elnyomásáért, illetve akiknek vagy amelyeknek a tevékenységei egyéb módon súlyosan aláássák a demokráciát vagy a jogállamiságot Belaruszban. (
1
) A felperest, egy fehéroroszországi székhelyű vállalkozást, amely gumiabroncsokat gyárt, a Tanács 2021‑ben felvette az említett jegyzékbe, (
2
) majd 2022‑ben (
3
) és 2023‑ban továbbra is a listán tartotta, (
4
) azzal az indokkal, hogy jelentős bevételi forrást jelentett a Lukasenko‑rezsim számára, és elbocsátotta a 2020. évi elnökválasztást követően sztrájkot okozó munkavállalókat. Miután kérte az eredeti jogi aktusok megsemmisítését, kiigazította a keresetét annak érdekében, hogy a jegyzékeken való további szerepeltetésről szóló 2023. évi jogi aktusok megsemmisítését is kérje, anélkül azonban, hogy ilyen kérelmet nyújtott volna be a jegyzékeken való további szerepeltetésről szóló 2022. évi jogi aktusok tekintetében.
A Törvényszék álláspontja
A keresetlevél kiigazítása elfogadhatóságának vizsgálatát illetően, amely eljárásgátló jellegű, a Törvényszék emlékeztet arra, hogy ha a megsemmisíteni kért jogi aktus helyébe azonos tárgyú másik jogi aktus lép, vagy azt módosítja, a felperes az eljárás szóbeli szakaszának befejezését, illetve a Törvényszék azon határozatát megelőzően, hogy az eljárás szóbeli szakaszának mellőzésével határozzon, ezen új körülmény figyelembevétele érdekében kiigazíthatja a keresetlevelet. (
5
)
A jelen ügyben a Törvényszék először is megjegyzi, hogy mind az eredeti jogi aktusok, mind pedig a fenntartásról szóló jogi aktusok célja – a felperest érintő részükben – a felperessel szemben olyan egyedi korlátozó intézkedések előírása, amelyek a felperes valamennyi pénzeszközének és gazdasági forrásának a befagyasztásából állnak. (
6
)
A Törvényszék megállapítja továbbá, hogy a Fehéroroszországgal szembeni korlátozó intézkedéseket bevezető rendszer keretében az egyedi korlátozó intézkedések az érintett személyek, szervezetek vagy szervek nevének a 2012/642 határozat és a 765/2006 rendelet mellékleteiben szereplő vitatott jegyzékekbe való felvételének formáját öltik.
Ebben az összefüggésben az eredeti jogi aktusok módosították a 2012/642 határozat és a 765/2006 rendelet mellékleteit annak érdekében, hogy felvegyék többek között a felperes nevét a vitatott jegyzékekbe. A fenntartásról szóló jogi aktusokat illetően a Törvényszék megállapítja egyrészt, hogy a 2023/421 határozat 2024. február 28‑ig meghosszabbította a 2012/642 határozat alkalmazhatóságát, amelynek a 2021/2125 végrehajtási határozattal módosított I. melléklete tartalmazta a felperes nevét. Másrészt a 2023/419 végrehajtási rendelet módosította a 765/2006 rendelet I. mellékletét, egyben legalábbis hallgatólagosan fenntartotta a felperes nevének az említett mellékletbe való felvételét. Következésképpen a fenntartásról szóló jogi aktusokat úgy kell tekinteni, mint amelyek az eljárási szabályzat 86. cikkének (1) bekezdése értelmében módosították az eredeti jogi aktusokat.
A fentiekre tekintettel a Törvényszék megállapítja, hogy a keresetlevélben az eredeti jogi aktusok megsemmisítését kérő felperes jogosult volt a keresetlevelet kiigazítani annak érdekében, hogy a jegyzékeken való további szerepeltetésről szóló 2023. évi jogi aktusok megsemmisítését kérje, jóllehet korábban nem igazította ki a keresetlevelet a 2022. évi jogi aktusok megsemmisítése iránti kérelme érdekében.
(
1
)	A Fehéroroszországgal szembeni korlátozó intézkedésekről szóló, 2012. október 15‑i 2012/642/KKBP tanácsi határozat (HL 2012. L 285., 1. o.) 4. cikke (1) bekezdésének a) és b) pontja, valamint a 2012. november 6‑i 1014/2012/EU tanácsi rendelettel (HL 2012. L 307., 1. o.) módosított, a Lukasenko elnökkel és egyes fehérorosz tisztviselőkkel szembeni korlátozó intézkedésekről szóló, 2006. május 18‑i 765/2006/EK tanácsi rendelet (HL 2006. L 134., 1. o.) 2. cikkének (4) bekezdése.
(
2
)	A fehéroroszországi helyzetre tekintettel hozott korlátozó intézkedésekről szóló 2012/642/KKBP határozat végrehajtásáról szóló, 2021. december 2‑i (KKBP) 2021/2125 tanácsi végrehajtási határozat (HL 2021. L 430. I., 16. o.), valamint a Fehéroroszországra vonatkozó korlátozó intézkedésekről szóló 765/2006/EK rendelet 8a. [cikkének] végrehajtásáról szóló, 2021. december 2‑i (EU) 2021/2124 tanácsi végrehajtási rendelet (HL 2021. L 430. I., 1. o.) (a továbbiakban együtt: eredeti jogi aktusok).
(
3
)	A fehéroroszországi helyzetre tekintettel hozott korlátozó intézkedésekről szóló 2012/642/KKBP határozat módosításáról szóló, 2022. február 24‑i (KKBP) 2022/307 tanácsi határozat (HL 2022. L 46., 97. o.) és a fehéroroszországi helyzetre tekintettel hozott korlátozó intézkedésekről szóló 765/2006/EK rendelet 8a. cikke (1) bekezdésének végrehajtásáról szóló, 2022. február 24‑i (EU) 2022/300 tanácsi végrehajtási rendelet (HL 2022. L 46., 3. o.) (a továbbiakban együtt: 2022. évi jogi aktusok).
(
4
)	A belarusz helyzetre és Belarusznak az Ukrajna elleni orosz agresszióban való részvételére tekintettel hozott korlátozó intézkedésekről szóló 2012/642/KKBP határozat módosításáról szóló, 2023. február 24‑i (KKBP) 2023/421 tanácsi határozat (HL 2023. L 61., 41. o.), valamint a belarusz helyzetre és Belarusznak az Ukrajna elleni orosz agresszióban való részvételére tekintettel hozott korlátozó intézkedésekről szóló 765/2006/EK rendelet 8a. cikkének végrehajtásáról szóló, 2023. február 24‑i (EU) 2023/419 tanácsi végrehajtási rendelet (HL 2023. L 61., 20. o.).
(
5
)	Az eljárási szabályzat 86. cikkének (1) bekezdése.
(
6
)	A 2012/642 határozat 4. cikke (1) bekezdésének a) és b) pontja, valamint a 765/2006 rendelet 2. cikkének (4) és (5) bekezdése alapján.